PEST MEGYEI RENDŐR-FŐKAPITÁNYSÁG
NAGYKÁTAI RENDŐRKAPITÁNYSÁG
Vezetője 

2760, Nagykáta, Szabadság tér 17.  * 2761, Nagykáta,  Pf.:48.
( 29/440-111,  BM(: 1/30-420, fax: 29/440-111 BM: 1/30-420 
:: LajmerG@pest.police.hu			     .		

Szám: 13060/…………………./2014 ált.  

B E S Z Á M O L Ó

TÁPIÓGYÖRGYE TELEPÜLÉS KÖZBIZTONSÁGÁNAK HELYZETÉRŐL,
A KÖZBIZTONSÁG ÉRDEKÉBEN TETT INTÉZKEDÉSEKRŐL

-- 2013 évről --

Tisztelt Képviselő Testület, tisztelt Polgármester Úr !

A rendőrségről szóló törvény írja elő azon kötelességemet, melyet a jelen beszámoló előterjesztésével a mai napon teljesítek azzal, hogy Tápiógyörgye település közbiztonságáról számolok be. 

I.

Tápiógyörgye területének rendőri lefedettsége

 Tájékoztatom Önöket, hogy a településen 2013 évben az előző évekhez hasonlóan egy fő körzeti megbízott látta el szolgálatát. Változás személyében nem történt. Egyúttal itt szeretném Önöket tájékoztatni, hogy a legutóbbi, 2013 évben tartott beszámoló óta a Tápiószelei Rendőrős vezetésében változás nem történt.  

 Engedjék meg, hogy rögtön az elején köszönetemet fejezzem ki magam és kollégáim nevében a Testületnek a körzeti megbízott munkájához – ezáltal a Rendőrkapitányság munkájához - nyújtott támogatásukért. Az önkormányzat által fenntartott RB 74-73 frsz. szolgálati Lada Niva személygépkocsi nagyban hozzájárult a település közbiztonságának fenntartásához, hiszen rendőri jelleggel ellátott gépjármű áll a körzeti megbízott rendelkezésére a szolgálatok során, melynek már a megjelenése visszatartó erővel bír, nem beszélve arról, hogy a nehezen járható külterületi utak, gát ezáltal „járhatóvá” vált. A körzeti megbízotti iroda átadásával megszűntek azok az okok, melyek lehetetlenné tették a körzeti megbízott számára az irodai munkavégzést.  

A településen tehát változatlan formában 1 fő körzeti megbízotti státusz van rendszeresítve, mely feltöltött és törekszünk a folyamatos feltöltöttség fenntartására. 
  
A körzeti megbízott az Önök által biztosított irodában látja el szolgálatát, mely minden téren megfelel az európai elvárásoknak. 

 Az iroda technikai ellátottsága az alapvető rendőri feladatok ellátására teljes körűen alkalmas, a számítógépes végpont kiépítésével az adminisztrációs követelményeknek teljes egészében meg tud felelni a körzeti megbízotti irodán, így a korábbi évek egyik elvonási tényezője szűnt meg.   

Szakmai szempontból a körzeti megbízott a feladatát jó színvonalon hajtotta végre,  az alapfeladatait szinte maradéktalanul ellátja, bűnügyeket dolgoz fel, és mind e mellett időnként különböző, elsősorban központi szervezésű akciókban, rendezvénybiztosításokban vesz részt. 

A település közbiztonságáért elsősorban a helyi körzeti megbízottak, valamint a Tápiószelei Rendőrőrs beosztottai a felelősek. Tavalyi évben beszámolhattam arról, hogy egy új szolgálati vezénylés kialakításán dolgozunk, melynek lényege, hogy az egész tárgyévben napi rendszerességgel - több alkalommal megjelennek a településen úgymond „ idegen „ rendőrök, akik elsősorban közlekedési feladatokkal kerülnek vezénylésre, melynek visszatartó ereje jelentős. Most ismét arról számolhatok be, hogy a már bevezetett – és jól működő vezénylési rendszer megtartása mellett - új szolgálatvezénylési rendszerrel szilárdítjuk tovább településeink közbiztonságát, melynek lényegi eleme, hogy – természetesen a nap különböző napszakaiban - minden településen legyen rendőri jelenlét. Ennek érdekében időszakosan a Rendőrkapitányság, ezen belül a Tápiószele Rendőrőrs is megerősítésre kerül a Készenléti Rendőrség erőivel. 

Azon időszakban, amikor nincs a településen szolgálatos körzeti megbízott, akkor a rendőrőrs valamint a kapitányság járőrei 24 órában intézkednek a településről beérkezett bejelentésekben.  

A körzeti megbízottnak – a hozzánk érkezett visszajelzések alapján – a lakossággal jó kapcsolata van, melyet az is minősít, hogy igen sokszor keresik meg Őt állampolgárok olyan problémákkal, melyben ugyan nem kell rendőri intézkedést foganatosítani, csak jogi vagy ilyen jellegű tanácsot kérnek. Ez mindenképpen a feléje való bizalmat tanúsítja. A kolléga egyébként rendszeres fogadóórát tart, amelyen az ügyfélforgalom nem számottevő, legtöbbször eseti jelleggel keresik meg egyéb szolgálati feladatai ellátása során a közterületen. Ennek köszönhető, hogy igen sok alkalommal szolgálaton kívül is megkeresték helyi problémákkal telefonon keresztül, mely megkereséseknek igyekszik Ő maga, illetve jelzés alapján a Rendőrőrsön, Kapitányságon szolgálatot teljesítő járőr vagy nyomozó kollégák eleget tenni.   

   
II.

Tápiógyörgye település bűnözéséről
(2011-2012-2013)

Mielőtt rátérnék Tápiógyörgye községre, engedjenek meg egy kis összesítőt az őrs területén bekövetkezett bűncselekmények vonatkozásában. 

 A Rendőrőrs illetékességi területén az ENYÜBS ( egységes nyomozói, ügyészségi és bírósági statisztika ) adatok alapján adott évben bekövetkezett bűnügyek számában jelentős, 39,5 %-os csökkenés tapasztalható (853-516). Szinte minden településen tapasztalható volt a csökkenés, mely általánosan jellemző volt Nagykáta térségére. Leginkább Tápiógyörgye és Tápiószele településeken volt nagyobb csökkenés, míg Farmos és Tápiószentmárton településen kisebb mértékű volt.     

 Elemezve az elmúlt évek statisztikai adatait megállapítható, hogy továbbra is a kiemelt vagyon elleni cselekmények alkotják az elkövetett bűncselekmények jelentős részét, azonban míg 2012-ben ez 57,7 % volt, addig 2013-ban ez 71,3 % -a volt személyek javai elleni, ami jelentős emelkedés. 

Tápiógyörgye területén az ENYÜBS adatok alapján a bűncselekmények számában a 2011. és 2012. évi adatokhoz képest is markáns csökkenés volt tapasztalható. Míg 2011-ben 78 bűncselekmény történt a településen, addig 2012-ben már 137, azaz a bűncselekmények számában 75,6 %-os növekedés volt tapasztalható. 2013-ban összesen 54 bűncselekményt regisztráltunk, amely egy igen jelentős 60,6 % -os csökkenést mutat.  

Mint szinte minden településünkön Tápiógyörgye településen is a vagyon elleni bűnözés a meghatározó, hiszen az 54 regisztrált bűncselekmény 59,3 %-a vagyon elleni bűncselekmény, azaz 32 eset, mely szinte megegyezik a 2012 évi 56,9  %-kal. 

 A kiemelt bűncselekményi kategóriákat elemezve megállapítható, hogy a településen csökkent a lopás bűncselekmény 2012-es évhez képest, 76-ról 29-re, ami 61,8 % csökkenés, szemben a 2012 évi 46 (46,2) % -os emelkedésével. 

Ezen belül, ugyanígy a korábbi évekhez viszonyítottan is, jelentős mértékben csökkent a lakás betörések száma is 76,2 % -kal,  21-ről 5-re. 
 
  Ezen bűncselekményi kategóriában elsősorban a kisebb értékre elkövetett cselekmények dominálnak, melyeket melléképületek, vagy lakatlan családi házak sérelmére követtek el.    
  A kisebb lopások elkövetési tárgyaként főként a fémhulladékok, vas használati tárgyak eltulajdonítása mind udvarokból, mind pedig egyéb helyekről egyaránt, illetőleg kerékpár lopások nagyobb mértékben fordultak elő a tavalyi évben. 

 2012 év végére, 2013. év elejére új elkövetési forma jelent meg az őrs területén, a gépkocsi feltörés az utak mentén, illetve udvarokban parkoló nyitott gépjárművekből lopás  a tulajdonosok sérelmére, melyet sikerült megállítani.   

Tápiógyörgye vonatkozásában a lopások által leginkább veszélyeztetett településrészeken fokozott szolgálatellátás bevezetésére került sor a rendőrőrs által gyalogos és gépkocsizó járőrszolgálat egyidejű felállításával, továbbá figyelőszolgálatok szervezésével különböző napszakokban.  

 Tekintettel arra, hogy a vas ára még mindig magas, gyorsan, könnyen értékesíthető, nehéz beazonosítani, ezért a fémlopásra továbbra is nyomatékos hangsúlyt kívánunk fektetni mind a felvásárlók fokozott ellenőrzésével, mind pedig a közúton egyaránt. Az ilyen jellegű jogsértések az elmúlt időszakban település szerte jellemzővé vált a bel- és külterületi részen egyaránt, külön gócpont nem jelölhető meg, mindenhol előfordul, megjelenése alkalomszerű. A szolgálatok ellátása során ezért fokozott figyelemmel voltunk és vagyunk a már ismertté vált helyi bűnelkövetői körök figyelemmel kísérésére, valamint a településen megjelenő gyanús személyekre, járművekre.

 A közterületen, illetve a közrend ellen elkövetett bűncselekmények száma ingadozó tendenciát mutat a város területén (22-27-20). Itt csak néhány bűncselekményt felsorolva ide sorolhatók a kisebb lopások, gépkocsi feltörések, garázdaság, testi sértések egy része, melyeket valóban közterületen követtek el. Ezen belül a garázdaság bűncselekmény stagnáló képet mutat, minden évben két esetben fordult elő.  Elemezve az eseteket - ismert személyek között zajló hosszan fennálló okok következményeiből alakultak ki, nem pedig rendezvényeken, vagy egyéb szórakozóhelyi verekedésből. Ezek az okok és a családok között fennálló – szerelmi, egyéb vitás jellegű – problémák a rendőrség előtt nem voltak ismeretesek, ezek ismeretében azonban az elkövetők nagyobb figyelmet kaptak a szolgálatok során a közterületen, ezáltal sikerült a további garázda jellegű magatartásokat megelőzni. Az elkövetők elszámoltatása az ügyekben megtörtént, ellenük az eljárások folyamatban vannak. 

 A települési rendezvényeket jó színvonalon sikerült biztosítani a helyi polgárőrség aktív bevonása mellett, így azokon ilyen jellegű esemény hosszú évek óta nem történt. 

 A személy elleni bűncselekményeken belül a testi sértések száma 33,3 %-os csökkenést mutat (6-4) a 2012 évi adathoz képest. Ezen belül a súlyos testi sértések aránya kis mértékben nőtt (2-3).    
A testi sértések zöme rossz szomszédi viszony, egyéb vitás ügyek során kialakuló szóváltások,  fenyegetőzések, szidalmazások alkalmával következett be -könnyű testi sértés -, melyek előzetes szóváltás során „elcsattant” pofon következménye. 
   
 Egyéb kiemelt bűncselekmény a településen nem történt. 

III.

Tápiógyörgye település közbiztonsági (közlekedési és közrendvédelmi) helyzete

2012-ben mindösszesen 1 könnyű sérüléses baleset történt Tápiógyörgye kül- és belterületén. 2013-ban sajnos 1 halálos, valamint 2 esetben könnyű sérüléses baleset következett be. A halálos közlekedési baleset Tápiógyörgye külterületén következett be. Megjegyzem, hogy két könnyű sérüléses balesetnél az ittasság is megjelent. Megvizsgálva az elmúlt két év adatait megállapítható, hogy nőtt a balesetek száma, azok kimenetelét illetően továbbra is a könnyű sérüléses balesetek dominálnak, azonban a fenti adatok előirányozzák a számunkra a fokozottabb ittas járművezetés kiszűrését, valamint továbbra is a passzív biztonsági eszközök használatának fokozott ellenőrzését.
 
 A közbiztonság fokozása érdekében a Tápiószelei Rendőrőrs állománya 2012. évben is a többirányú leterheltség ellenére törekedett az ittas vezetők, az engedély nélkül vezetők kiszűrésére, valamint a passzív biztonsági eszközök használatát elmulasztókkal szembeni intézkedésre, mely utóbbiak mint tudjuk jelentősen befolyásolhatják a balesetek kimenetelét. 

 2012. évhez viszonyítottan az őrs által végrehajtott alkoholszondás ellenőrzések száma közel 30 %-kal csökkent, arányait tekintve csökkent a pozitív szondák száma is. 
 
 A szabálysértési feljelentések száma 35 %-kal csökkent előző évhez képest. Egyik fő oka a jogszabályi környezet folyamatos változása, melynek során a jogalkotó több, eddig helyszínbírsággal nem súlytható jogsértések esetén tette lehetővé ezt a fajta helyszíni rendőri szankciót, valamint több eddigi szabálysértés kikerült ebből a körből. 

A helyszíni bírsággal súlytott személyek száma a korábbi évhez képest is jelentősen csökkent közel 40 %-kal, melynek oka az, hogy kollégáim nagyobb számban alkalmazták a helyszínen történő figyelmeztetés lehetőségét kisebb fokú szabálysértések esetén. 

A büntető feljelentések számában 22 % csökkenés tapasztalható. Jelentős részét az őrs állománya által a szolgálataik során feltárt ittas vezetés, vagyon elleni, illetve közrend elleni bűncselekmények miatt kezdeményezett eljárások teszik ki. 

 Az elfogott személyek száma az előző évhez képest emelkedett közel 6 %-kal. Jelentős részében bűncselekmény elkövetésén tettenérésre került sor, kisebb hányada volt a körözés miatti elfogás. 
Minden évben nagy hangsúlyt fektetünk a település közbiztonsága érdekében a körözött személyek felkutatására és elfogására, melyet folyamatosan nyilvántartunk és a körzeti megbízottak, valamint a járőrállomány a település körözötteit folyamatosan ellenőrzi. 

 Az előállított személyek számában kismértékű 11,7 % csökkenés tapasztalható. Mindenképpen pozitívnak értékelem azt a tendenciát, hogy évek óta igen alacsony a személyazonosság megállapítására irányuló, valamint az eltűnés miatt foganatosított előállítási ok, ezzel szemben folyamatosan emelkedik a bűncselekmény gyanúja, mintavétel végett, valamint szabálysértés miatt foganatosítottak száma, mely az állomány közterületi aktivitását jól tükrözi.  

Folyamatosan ellenőriztük a településen élő házi őrizetben lévő személyeket, valamint lakhelyelhagyási tilalom alatt állókat, hogy a számukra bíróság által meghatározott magatartási szabályokat betartsák, mely napi szintű feladatot rótt az állomány számára. 

 Munkánk során együttműködtünk az Önkormányzattal, annak szerveivel, a Polgárőrséggel, valamint a területi erdészekkel, mezőőrökkel is. Mind az őrs, mind a rendőrkapitányság  állománya közös erdei szolgálatokat láttak el az erdészekkel, polgárőrségekkel, mezőőri szolgálattal, halőrökkel a minden évben jelentkező falopások, betörések és a természetvédelem alatt álló területek ellenőrzése, bűncselekmények megelőzése érdekében.  
Külön köszönetem szeretném itt kifejezni az együttműködő partnereinknek a 2012-ben nyújtott támogatásukért.

A  községben 2013 év során megszervezett rendezvények - nemzeti ünnepségek, egyéb kulturális és sportrendezvények - zavartalanul kerültek lebonyolításra, a helyi polgárőrség aktív támogatása mellett.
    
IV.

Következtetések

1.	Tápiógyörgye településen az ismertté vált bűncselekmények trendje jelentős csökkenést mutat. A bűnözés statisztikailag csökkent, de összetételét megvizsgálva a vagyon elleni bűncselekmények aránya az összbűnözésen belül változatlan.  
2.	A vagyon elleni bűncselekmények vonatkozásában mind a kisebb lopások, mind a betöréses lopások száma egyaránt dominál, ezek emelkedését sikerült megállítani, az jelentősen csökkent.     
3.	Az erőszakos és a közterületi bűnözés vonatkozásában fertőzöttségről nem beszélhetünk, ilyen jellegű bűncselekmény gyakorlatilag elhanyagolható a településen.   

4.	A kábítószer bűnözés jelenléte sem számottevő, sem statisztikailag, sem egyéb adatokkal nem támasztható alá, de meg kell jegyezni, hogy e téren egészen bizonyos, hogy nagymértékű látencia tapasztalható. Ez általánosságban kijelenthető. 
5.	A balesetek száma emelkedett, az ittasság ismét jelen van a balesetek során. Erőteljesen tapasztalható, hogy az időnként megtartott fokozottabb rendőri ellenőrzés alkalmával sok esetben szinte leáll a település közlekedőinek jelentős része.
6.	Legjelentősebb „partnerünk” a lakosság bizalmának erősítése a rendőrség irányába, ezáltal „érdekeltté” tétele abban, hogy bűn ne maradjon büntetlenül. Erőfeszítéseinknek már vannak - és reményeim szerint a jövőben egyre több - eredményei, melynek köszönhetően bűncselekmények elkövetőit sikerült elfogni, tettenérni, illetve megelőzni a súlyosabb cselekmények elkövetését.   

V.

Tervezett feladatok

1.	A közlekedési helyzet javítása érdekében az ittas vezetők fokozott kiszűrése, a balesetek megelőzése kül- és belterületen egyaránt, ennek érdekében rendőri akciók szervezése.
2.	A körzeti megbízotti státusz folyamatos feltöltöttségének fenntartása  
3.	A településen a bűnügyi felderítés fokozása, illetve a bűnmegelőzés előtérbe helyezése, a vagyon elleni bűncselekmények alacsony számának fenntartása, lehetőség szerinti csökkentése.
4.	Közterületi jelenlét fokozása a veszélyeztetett időszakokban.

Tisztelt Képviselő Testület, tisztelt Polgármester Úr !

 Ezúton fejezem ki köszönetemet az elmúlt évben nyújtott erkölcsi és anyagi támogatásukért. 

 A Nagykátai Rendőrkapitányság állománya képes és kész arra, hogy Tápiógyörgye településen a közbiztonságot a törvényes keretek között biztosítsa.  
Erőfeszítéseket tettünk és e tevékenységünket folytatjuk annak érdekében, hogy a település lakóiban tudatosítsuk: a közbiztonság alapvetően az adott társadalom terméke, ennek a terméknek ára van, a minőségét pedig alapvetően az befolyásolja, hogy annak alakításában mennyire vállal szerepet.  

 Kérem, hogy az előterjesztett anyagot vitassák meg, észrevételeikkel és véleményükkel azt egészítsék ki, a meghatározott feladatokat támogassák és fogadják el. 

Nagykáta, 2014. február 18.

							Lajmer György r. alezredes 
							       Kapitányságvezető   

Bűncselekmények alakulása az ENYÜBS adatok alapján Tápiógyörgye község területén :

Bűncselekmények	2009 	2010	2011	2012	2013	
Emberölés	-	-	-	1	-	
Könnyű testi sértés	3	-	-	4	1	
Súlyos testi sértés	1	4	-	2	3	
Kiskorú veszélyeztetése	-	4	-	-	-	
Garázdaság	-	1	-	2	2	
Önbíráskodás	-	-	1	-	1	
Visszaélés kábítószerrel	-	-	-	-	-	
Lopás összesen: 	29	61	52	76	29	
                        - szgk. lopás	1	-	-	-	-	
                        - gépjármű feltörés	-	-	1	1	1	
                        - lakás betörés	1	20	7	21	5	
Rablás	-	2	2	-	-	
Kifosztás	-	-	-	-	-	
Zsarolás	-	-	-	-	1	
Rongálás	3	4	4	2	2	
Orgazdaság	-	-	-	-	-	
Jármű önkényes elvétele	-	-	1	-	-	
Egyéb bűncselekmény	23	40	18	50	15	
						
Összesen : 	59	116	78	137	54